***XX САСТАНАК КОНФЕРЕНЦИЈЕ ПАРЛАМЕНТАРНИХ ОДБОРА ЗА ЕВРОПСКЕ ИНТЕГРАЦИЈЕ/ПОСЛОВЕ ЗЕМАЉА ОБУХВАЋЕНИХ ПРОЦЕСОМ СТАБИЛИЗАЦИЈЕ И ПРИДРУЖИВАЊА ЈУГОИСТОЧНЕ ЕВРОПЕ (КОСАП)***

***Београд 3-5. новембар 2024. године***

**ЗАЈЕДНИЧКА ИЗЈАВА**

Двадесети састанак Конференције парламентарних одбора за европске интеграције/послове земаља учесница Процеса стабилизације и придруживања Југоисточне Европе (КОСАП) организован је у Београду, од 3. до 5. новембра 2024. године, у Народној скупштини Републике Србије.

На састанку су учествовале делегације парламентарних одбора за европске интеграције/послове Републике Албаније, Босне и Херцеговине, Републике Северне Македоније, Црне Горе и Републике Србије.

У својству специјалног госта на састанку су учестовале делегације Велике народне скупштине Турске и Парламента Грузије.

На састанку су учествовали и представник Владе Републике Србије, представници парламената држава чланица Европске уније (ЕУ) и КОСАК Тројке, Делегације ЕУ у Републици Србији, дипломатског кора, Транспортне заједнице и Регионалне канцеларије за сарадњу младих (RYCO).

У оквиру редовне размене мишљења и искустава која се односе на Процес стабилизације и придруживања и процес интеграције у Европску унију, и након дискусије о актуелним темама везаним за Политику проширења и перспективу даљег развоја ЕУ, као и о значају унапређења регионалне сарадње и повезаности, чланице КОСАП-а:

1. *Потврђују* посвећеност процесу придруживања и интеграције у Европску унију, и истичу важност овог Процеса као механизма за убрзавање реформи, обезбеђивање тржишне економије, владавине права и очување регионалног мира и стабилности, што су истовремено услови за стицање чланства у ЕУ;
2. *Поздрављају* подршку ЕУ доследној Политици проширења која је потврђена усвајањем Стратешког плана ЕУ за период од 2024. до 2029. године, и којим се констатује да нова геополитичка реалност наглашава важност проширења као геостратешког улагања у мир, безбедност, стабилност и напредак;
3. *Поздрављају* приоритете мађарског председавања Савету ЕУ, а посебно уравнотежену, кредибилну и на заслугама засновану Политику проширења, која укључује јачање сарадње и веза ЕУ сa земљама кандидатима;
4. Посебно *поздрављају* усвојени План раста за регион Западног Балкана који има за циљ приближавање партнера из региона Западног Балкана кроз пружање неких од погодности чланства пре самог приступања ЕУ, као што је приступ Јединственом европском тржишту, што ће омогућити ослобађање економског потенцијала региона, стварање прилика за пословање и нова радна места, и трансформисање региона у привлачније место за европске инвеститоре;
5. *Подржавају* јачање регионалне повезаности и интеграције, у контексту европских интеграција региона Западног Балкана, и настављају да развијају сарадњу са другим регионалним организацијама које деле европске вредности; Посебно истичу значај транспортног повезивања ЈИЕ и ЕУ која има позитиван утицај на регионалне економске токове; Подражавају јавне политике које промовишу дух сарадње међу младима у региону, кроз учешће у различитим пројектима;
6. *Поздрављају* усвајање Заједничке декларације на Самиту лидера Берлинског процеса у Берлинy 14. октобра 2024. године, оцењујући је као потврду добросуседских односа и регионалне сарадње, и европску будућност Западног Балкана у циљу остварења визије јаке, стабилне и уједињене Европе и посебно препознају улогу парламентарне сарадње у остваривању циљева Берлинског процеса.
7. Свесни чињенице да Берлински процес игра важну улогу у процесу интеграција у ЕУ, као и да је постао промотер заједничког регионалног тржишта чиме се регион приближава Јединственом европском тржишту, *указују* на важност несметаног протока роба, људи, услуга и капитала и подстицање инвестиција и иновација на Западном Балкану;
8. *Подсећају* државе чланице ЕУ и институције ЕУ да је прошло више од две деценије од Самита ЕУ у Солуну кад је Западном Балкану обећана европска перспектива, и истичу овом приликом скромну видљивост и лимитирани опсег конкретних бенефита за регион Западног Балкана у протеклом периоду, што је нужно довело до пораста евроскептицизма. У исто време, позивају и државе чланице ЕУ на усаглашавање различитих ставова по питању Политике проширења као и на обезбеђивање подршке свог јавног мњења по питању даљег проширења ЕУ.
9. *Изражавају* наду да ће најављене реформе ЕУ омогућити правне и политичке механизме којима би билатерална и остала питања која нужно нису критеријуми за чланство у ЕУ, престала да буду средство блокаде процеса ЕУ интеграција.
10. *Указују* на значај регионалне сарадње и позивају парламентарне одборе да појачају међуодборску сарадњу у циљу размене искуставa и досадашње добре праксе у процесу ЕУ интеграција, што би додатно допринело бржем путу у ЕУ, размени искустава и најбољих пракси у процесу преговора са ЕУ, на политичком и на нивоу стручних служби, са нагласком на хармонизацију националог законодавства са правним тековинама ЕУ;
11. *Поздрављају* постигнуту сагласност за формирање радне групе која би се бавила изменама Пословника КОСАП-а, током наредног председавања;
12. *Истичу* посвећеност наставку реализације пројекта „Регионална сарадња за европске интеграције (РЦЕИ)“ који спроводи Deutsche Gesellschaft für Internationale Zusammenarbeit (GIZ) GmbH, у име немачког Савезног министарства за економску сарадњу и развој (BMZ) и поздрављају рад регионалне Мреже секретаријата одбора за европске интеграције парламената Западног Балкана;
13. *Захваљују* Одбору за европске интеграције Народне Скупштине Републике Србије на организацији 20. КОСАП-а и изражавају пуну подршку Одбору за европске послове Парламента Албаније, као следећем председавајућем.

Београд, 4. новембар 2024. године